La ciutadania de Llíria tria les seues propostes favorites en els Pressupostos Participatius 2019
05 de juny de 2019

El període de votació dels Pressupostos Participatius 2019 de l'Ajuntament de Llíria ha finalitzat i ja es coneixen les propostes millor valorades per la ciutadania.

La més votada ha sigut el condicionament de la zona verda de la urbanització El Secanet i el tancament del terreny dotacional. Esta actuació és la que, en principi, s'executarà en l'apartat dedicat a urbanitzacions.

Els Pressupostos Participatius contemplaven 150.000 euros per a les inversions proposades pels propis veïns, repartits per a tres zones del municipi, amb 50.000 euros en cadascuna.

En la zona A del nucli urbà, la iniciativa més valorada ha sigut l'asfaltat del pàrquing de La Cultural, mentre que en la B la més votada ha sigut la reparació de la calefacció de l’Espai Jove.

En esta edició, han participat en les votacions un total de 477 persones, doblant la quantitat de l'any passat. Un 71% ho va fer de forma online i el 29% restant de forma presencial a l'Oficina d'Atenció Ciutadana. A més, cal assenyalar que s’ha produït una altíssima participació en les propostes relacionades amb les urbanitzacions.

Per a donar a conéixer estes dades i més detalls sobre els resultats, la Regidoria de Transparència i Participació Ciutadana ha organitzat sengles reunions informatives, on a més s'explicarà el procés que se seguirà a partir d'ara per a executar els projectes i la possibilitat de realitzar altres opcions valorades majoritàriament, en funció de la disponibilitat pressupostària.

La primera trobada es realitzarà este dissabte 8 de juny a les 10.30 hores en el bar El Paso de la urbanització El Secanet, mentre que el segon tindrà lloc el dimarts 11 de juny a les 20.00 hores a l'edifici Multiusos.